****

**ระเบียบสหกรณ์ออมทรัพย์ครูสิงห์บุรี จำกัด**

**ว่าด้วย เงินกู้พิเศษเพื่อพัฒนาคุณภาพการดำรงชีพ พ.ศ. 2566**

 อาศัยอำนาจตามความในข้อบังคับสหกรณ์ออมทรัพย์ครูสิงห์บุรี จำกัด ข้อ 76 (14) และข้อ 112 (5) ที่ประชุมคณะกรรมการดำเนินการ ชุดที่ 64 ครั้งที่ 11/2566 เมื่อวันที่ 21 สิงหาคม พ.ศ. 2566 ได้มีมติกำหนดระเบียบสหกรณ์ออมทรัพย์ครูสิงห์บุรี จำกัด ว่าด้วยเงินกู้พิเศษเพื่อพัฒนาคุณภาพการดำรงชีพ พ.ศ. 2566 ไว้ดังต่อไปนี้

 **ข้อ 1** ระเบียบนี้เรียกว่า “ระเบียบสหกรณ์ออมทรัพย์ครูสิงห์บุรี จำกัด ว่าด้วยเงินกู้พิเศษเพื่อพัฒนาคุณภาพการดำรงชีพ พ.ศ. 2566”

 **ข้อ 2** ระเบียบนี้ให้ใช้บังคับตั้งแต่วันที่ 22 สิงหาคม 2566 เป็นต้นไป

 **ข้อ 3** ให้ยกเลิกระเบียบสหกรณ์ออมทรัพย์ครูสิงห์บุรี จำกัด ว่าด้วยเงินกู้พิเศษเพื่อพัฒนาคุณภาพการดำรงชีพ พ.ศ. 2564 และบรรดาระเบียบ ประกาศ คำสั่ง มติ หรือข้อตกลงอื่นใดซึ่งขัดแย้งหรือแย้งกับระเบียบนี้ และให้ใช้ระเบียบนี้แทน

 **ข้อ 4** ในระเบียบนี้

 “สหกรณ์” หมายความว่า สหกรณ์ออมทรัพย์ครูสิงห์บุรี จำกัด

 “สมาชิก” หมายความว่า สมาชิกสหกรณ์ออมทรัพย์ครูสิงห์บุรี จำกัด

 “ลูกจ้างประจำ” หมายความว่า ลูกจ้างประจำในส่วนราชการของรัฐ

“เจ้าหน้าที่สหกรณ์ฯ และเจ้าหน้าที่สมาคมฌาปนกิจสงเคราะห์” หมายความว่า บุคคล ที่ปฏิบัติงานในสหกรณ์ออมทรัพย์ครูสิงห์บุรี จำกัด และบุคคลที่ปฏิบัติงานในสมาคมฌาปนกิจสงเคราะห์สมาชิกสหกรณ์ออมทรัพย์ครูสิงห์บุรี จำกัด

“ข้าราชการประจำ” หมายความว่า ข้าราชการที่ปฏิบัติหน้าที่และรับเงินได้รายเดือนจาก ต้นสังกัดในจังหวัดสิงห์บุรี

 “ข้าราชการบำนาญ” หมายความว่า ข้าราชการที่เกษียณอายุราชการหรือลาออกแล้ว โดยรับเงินรายเดือนจากต้นสังกัดในจังหวัดสิงห์บุรี

 “ครู/บุคลากรโรงเรียนเอกชน” หมายความว่า ครู/บุคลากรโรงเรียนที่ทำการสอนโดยองค์กรไม่ใช่รัฐบาล

 “พนักงานครูเทศบาล” หมายความว่า ครูหรือบุคลากรที่ปฏิบัติหน้าที่อยู่ในต้นสังกัดเทศบาล

 “พนักงานครู กศน.ประจำตำบล” หมายความว่า พนักงานครูที่ได้รับการจ้างตามสัญญาจ้าง โดยได้รับค่าตอบแทนจากงบบุคลากรของสำนักปลัดกระทรวงศึกษาธิการ

 “ประธานกรรมการ” หมายความว่า ประธานกรรมการดำเนินการสหกรณ์ออมทรัพย์ครูสิงห์บุรี จำกัด

 “คณะกรรมการเงินกู้” หมายความว่า คณะกรรมการเงินกู้ตามข้อบังคับสหกรณ์ ออมทรัพย์ครูสิงห์บุรี จำกัด

 “คณะกรรมการดำเนินการ” หมายความว่า คณะกรรมการดำเนินการสหกรณ์ออมทรัพย์ครูสิงห์บุรี จำกัด

 “เงินกู้พิเศษเพื่อพัฒนาคุณภาพการดำรงชีพ” หมายความว่า เงินกู้พิเศษเพื่อพัฒนาคุณภาพการดำรงชีวิตจากสภาพเศรษฐกิจในปัจจุบัน ที่ส่งผลกระทบต่อการดำรงชีพของสมาชิก

 “ผิดนัดการส่งเงินงวดชำระหนี้” หมายความว่า สหกรณ์หักเงิน ณ ที่จ่ายของสมาชิกไม่ได้ และตามมาชำระไม่ทันในวันสิ้นเดือน

 “เงินได้รายเดือน” หมายความว่า เงินเดือนหรือค่าจ้างประจำที่สมาชิกได้รับจากต้นสังกัดตามข้อบังคับข้อ 32(3) และเงินประจำตำแหน่ง. เงินค่าตอบแทนตามมติคณะรัฐมนตรี, เงินวิทยฐานะ, ค่าครองชีพ และหมายถึงบำนาญตามกฎหมายว่าด้วยบำเหน็จบำนาญ ซึ่งสมาชิกได้รับจากทางราชการ สปช., ชคบ., ชรบ.

 “การส่งชำระหนี้แบบคงต้น” หมายความว่า การส่งชำระหนี้เป็นงวดรายเดือนเป็นต้นเงินเท่ากันทุกงวด

**ข้อ 5** ผู้จัดการสหกรณ์ออมทรัพย์ครูสิงห์บุรี มีอำนาจพิจารณาวินิจฉัยให้เงินกู้พิเศษเพื่อพัฒนาคุณภาพการดำรงชีพ ตามที่กำหนดให้ระเบียบนี้ และแจ้งให้คณะกรรมการเงินกู้ทราบในการประชุมคราวต่อไป

 **ข้อ 6** สมาชิกผู้ประสงค์ขอกู้เงินพิเศษเพื่อพัฒนาคุณภาพการดำรงชีพ ต้องเสนอคำขอกู้พร้อมหลักประกันต่อสหกรณ์ โดยใช้แบบพิมพ์ที่สหกรณ์กำหนดไว้ให้เท่านั้น

 **ข้อ 7** สมาชิกผู้ประสงค์ขอกู้เงินพิเศษเพื่อพัฒนาคุณภาพการดำรงชีพ จะต้องมีคุณสมบัติดังต่อไปนี้

7.1 เมื่อคำนวณเงินได้รายเดือน ต้องมีเงินเดือนคงเหลือหลังจากคำนวณยอดเงินกู้แล้ว ต้องไม่น้อยกว่า 30% หรือถ้าน้อยกว่า 30% ต้องไม่ต่ำกว่า 10% และสมาชิกต้องทำหนังสือยินยอมให้สหกรณ์ฯ หักชำระหนี้เงินกู้ผ่านบัญชีธนาคารตนเอง

 7.2 ต้องเป็นสมาชิกมาแล้วไม่น้อยกว่า 3 เดือน

7.3 การกู้พิเศษเพื่อพัฒนาคุณภาพการดำรงชีพ สมาชิกที่ขอกู้ต้องมียอดเงินกู้คงเหลือจาก หักกลบลบหนี้เก่าแล้วไม่น้อยกว่า 50% ของยอดกู้

 7.4 ต้องเป็นสมาชิกที่ไม่ผิดนัดการส่งเงินงวดชำระหนี้ในรอบ 3 งวด ย้อนหลัง

 **ข้อ 8**  สมาชิกที่ถูกจำกัดสิทธิกู้ ได้แก่สมาชิกที่ไม่มีต้นสังกัดหักเงินส่งสหกรณ์

 **ข้อ 9** วงเงินกู้และหลักประกันสำหรับเงินกู้พิเศษเพื่อพัฒนาคุณภาพการดำรงชีพ ให้ใช้หลักประกัน ดังนี้

 9.1 สมาชิกสหกรณ์ ซึ่งเป็นข้าราชการ, ข้าราชการบำนาญ, พนักงานครูเทศบาล, เจ้าหน้าที่สหกรณ์ และเจ้าหน้าที่ของสมาคมฌาปนกิจสงเคราะห์สมาชิกสหกรณ์ออมทรัพย์ครูสิงห์บุรี จำกัด กู้ไม่เกิน 300,000 บาท และใช้สมาชิกสหกรณ์ ซึ่งเป็นข้าราชการ, ข้าราชการบำนาญ, เจ้าหน้าที่สหกรณ์, เจ้าหน้าที่ของสมาคมฌาปนกิจสงเคราะห์สมาชิกสหกรณ์ออมทรัพย์ครูสิงห์บุรี จำกัด ค้ำประกัน จำนวน 1 ราย

9.2 สมาชิกสหกรณ์ ซึ่งเป็นลูกจ้างประจำ, ครู/บุคลากรโรงเรียนเอกชน, พนักงานครู กศน.ประจำตำบล กู้ไม่เกิน 200,000 บาท และใช้สมาชิกสหกรณ์ ซึ่งเป็นข้าราชการ, ข้าราชการบำนาญ, เจ้าหน้าที่สหกรณ์, เจ้าหน้าที่ของสมาคมฌาปนกิจสงเคราะห์สมาชิกสหกรณ์ออมทรัพย์ครูสิงห์บุรี จำกัด ค้ำประกัน จำนวน 1 ราย หรือลูกจ้างประจำ, ครู/บุคลากรโรงเรียนเอกชน, พนักงานครู กศน.ประจำตำบล จำนวน 2 ราย

 9.3 สมาชิกสหกรณ์ผู้กู้เงินพิเศษเพื่อพัฒนาคุณภาพการดำรงชีพ ต้องทำประกันคุ้มครองเงินกู้กับทางบริษัทที่สหกรณ์พิจารณากำหนดเต็มวงเงินกู้

 **ข้อ 10** การส่งชำระหนี้

10.1 ผู้กู้ซึ่งเป็นข้าราชการ, ข้าราชการบำนาญ, พนักงานครูเทศบาล, เจ้าหน้าที่สหกรณ์ และเจ้าหน้าที่ของสมาคมฌาปนกิจสงเคราะห์สมาชิกสหกรณ์ออมทรัพย์ครูสิงห์บุรี จำกัด ส่งชำระหนี้ได้สูงสุดไม่เกิน 280 งวด ให้ทำการชำระหนี้ให้เสร็จภายในอายุไม่เกิน 80 ปีบริบูรณ์

 10.2 ผู้กู้ซึ่งเป็นลูกจ้างประจำ, ครู/บุคลากรโรงเรียนเอกชน, พนักงานครู กศน. ประจำตำบล ให้ส่งชำระหนี้ได้สูงสุดไม่เกิน 200 งวด และต้องชำระหนี้ให้เสร็จสิ้นก่อนลาออก หรือเกษียณอายุราชการ

 **ข้อ 11** การเปิดเผยข้อมูล

11.1 สมาชิกจะต้องยินยอมให้สหกรณ์เปิดเผยข้อมูลการเป็นหนี้ให้กับสถาบันการเงินอื่น ๆ ได้ตามที่สถาบันการเงิน/สหกรณ์ฯ /หน่วยงานราชการ ร้องขอ

 11.2 สมาชิกจะต้องยินยอมเปิดเผยข้อมูลทายาทหรือบุคคลผู้ถูกระบุสิทธิให้ได้รับเงินสงเคราะห์ช่วยเหลือสมาชิกจาก ชพค.

 **ข้อ 12** กรณีสมาชิกชำระหนี้ตามคำพิพากษาของศาล ในฐานะเดิม คือ ผู้ค้ำประกันและปรากฏว่าจำเลยผู้กู้ชำระหนี้ตามคำพิพากษาศาลเป็นปกติติดต่อกันมา ไม่น้อยกว่า 3 งวด หรือชำระ 3 งวดในคราวเดียวกันผู้ค้ำประกันมีสิทธิยื่นคำขอกู้ได้

 **ข้อ 13** กรณีสมาชิกที่เป็นผู้ค้ำประกันของลูกหนี้ที่ผิดนัดการส่งเงินงวดชำระหนี้ ซึ่งมีหนังสือทวงถามในฐานะผู้ค้ำประกัน หากมีความประสงค์ขอยื่นกู้เงินพิเศษเพื่อพัฒนาคุณภาพการดำรงชีพ ผู้ที่ถูกทวงถาม ในฐานะผู้กู้ต้องชำระหนี้ที่ค้างทั้งเงินต้นและดอกเบี้ยอย่างน้อย 1 งวด ผู้ที่ถูกทวงถามในฐานะผู้ค้ำประกัน จึงจะสามารถกู้ได้

 **ข้อ 14** การส่งเงินงวดชำระหนี้เงินกู้พิเศษเพื่อพัฒนาคุณภาพการดำรงชีพ ซึ่งผู้กู้ต้องส่งต่อสหกรณ์นั้น ให้หักจากเงินได้รายเดือนของผู้กู้โดยหักเงิน ณ ที่จ่าย และภายหลังผู้กู้ที่ไม่มีต้นสังกัดหักเงิน ณ ที่จ่าย ให้ตามมาชำระภายในสิ้นเดือน และให้ถือว่าเงินงวดชำระหนี้แต่ละงวดถึงกำหนดส่งภายในวันที่ต้นสังกัดจ่ายเงินหรือสิ้นเดือนนั้น ๆ

 **ข้อ 15** อัตราดอกเบี้ยเงินกู้สวัสดิการเพื่อพัฒนาคุณภาพการดำรงชีพ ให้เป็นไปตามประกาศว่าด้วยดอกเบี้ยเงินกู้ของสหกรณ์

 **ข้อ 16** คณะกรรมการดำเนินการ มีหน้าที่กำกับ ควบคุม ให้เงินกู้ทุกรายมีหลักประกันตามที่กำหนดไว้ในระเบียบนี้ หากเห็นว่าหลักประกันรายใดเกิดบกพร่องให้ผู้กู้จัดการแก้ไขให้คืนดีภายในระยะเวลา ที่คณะกรรมการดำเนินการกำหนด แต่ทั้งนี้ต้องไม่เกิน 30 วัน

 **ข้อ 17** ในกรณีใดๆ ดังต่อไปนี้ให้ถือว่าเงินกู้พิเศษเพื่อพัฒนาคุณภาพการดำรงชีพ เป็นอันถึงกำหนดส่งคืน โดยสิ้นเชิงพร้อมทั้งดอกเบี้ยทันทีมิพักคำนึงถึงกำหนดสัญญาเงินกู้ ให้คณะกรรมการดำเนินการจัดการเรียกคืนโดยมิชักช้า

 (1) เมื่อผู้กู้ออกจากสหกรณ์ไม่ว่าเพราะเหตุใดๆ

 (2) เมื่อเห็นว่าหลักประกันสำหรับเงินกู้เกิดบกพร่อง และผู้กู้มิได้จัดการแก้ไขให้คืนดีภายในระยะเวลาที่กำหนด

 (3) เมื่อค้างส่งเงินงวดชำระหนี้ (ไม่ว่าต้นเงินหรือดอกเบี้ย) เป็นเวลา 3 งวด ติดต่อกัน

 (4) เมื่อผู้กู้ หรือผู้ค้ำประกันละเลยไม่ปฏิบัติตามสัญญาเงินกู้

**ข้อ 18** ในกรณีที่เงินกู้เป็นอันต้องส่งคืนโดยสิ้นเชิงตามที่กล่าวในข้อ 17 ถ้าผู้ค้ำประกันต้องรับชำระหนี้แทนผู้กู้และไม่สามารถชำระหนี้โดยสิ้นเชิงได้ เมื่อผู้ค้ำประกันร้องขอโดยยื่นเป็นหนังสือรับสภาพหนี้ ให้เรียกเก็บเป็นรายเดือน หรือลดจำนวนเงินงวดจากเก็บอยู่เดิมให้อยู่ในดุลยพินิจของคณะกรรมการดำเนินการ

**ข้อ 19** ผู้กู้และผู้ค้ำประกัน ต้องรับผูกพันว่า ถ้าตนประสงค์จะขอลาออกหรือต้องย้ายหน้าที่ราชการหรืองานประจำ จะต้องแจ้งเป็นหนังสือให้สหกรณ์ทราบเมื่อได้รับคำสั่งย้าย

**ข้อ 20** บรรดาระเบียบ ประกาศ มติคณะกรรมการ และคำสั่งของสหกรณ์ อื่นใดที่กำหนดหรือมีขึ้นก่อน ซึ่งขัดแย้งกับระเบียบนี้ ให้ใช้ระเบียบนี้แทน

**ข้อ 21** ให้ประธานกรรมการ รักษาการให้เป็นไปตามระเบียบนี้

 ประกาศ ณ วันที่ 22 สิงหาคม พ.ศ.2566

 (ลงชื่อ)

 (นายสุวรรณชัย ทองคำ)

 ประธานกรรมการ

 สหกรณ์ออมทรัพย์ครูสิงห์บุรี จำกัด